CELEX: 32011D0881
Language: sk
Date: 2011-12-21 00:00:00
Title: 2011/881/EÚ: Vykonávacie rozhodnutie Komisie z  21. decembra 2011 o prijatí rozhodnutia o financovaní na podporu dobrovoľných štúdií dohľadu v súvislosti so stratami na kolóniách včiel [oznámené pod číslom K(2011) 9597]

23.12.2011   
            
            
               SK
            
            
               Úradný vestník Európskej únie
            
            
               L 343/119
            
         VYKONÁVACIE ROZHODNUTIE KOMISIE
   z 21. decembra 2011
   o prijatí rozhodnutia o financovaní na podporu dobrovoľných štúdií dohľadu v súvislosti so stratami na kolóniách včiel
   [oznámené pod číslom K(2011) 9597]
   (2011/881/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na rozhodnutie Rady 2009/470/ES z 25. mája 2009 o výdavkoch na veterinárnom úseku (1), a najmä na jeho články 22 až 24,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 75 ods. 2,
   so zreteľom na nariadenie Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3) (ďalej len „vykonávacie predpisy“), a najmä na jeho článok 90,
   keďže:
   
               (1)
            
            
               V rozhodnutí 2009/470/ES sa stanovujú postupy, ktorými sa riadi finančný príspevok Spoločenstva na výdavky na veterinárnom úseku.
            
         
               (2)
            
            
               Predovšetkým v článku 22 rozhodnutia 2009/470/ES sa stanovuje, že Spoločenstvo môže prijať technické a vedecké opatrenia potrebné na vývoj veterinárnych právnych predpisov Spoločenstva alebo členským štátom poskytovať pomoc pri ich prijímaní.
            
         
               (3)
            
            
               V oznámení Komisie Európskemu parlamentu a Rade o zdraví včiel medonosných (4) je uvedený prehľad o prijatých a prebiehajúcich opatreniach Komisie, pokiaľ ide o zdravie včiel v EÚ. Ústrednou tematikou oznámenia je úmrtnosť včiel. Takáto úmrtnosť bola ohlásená vo viacerých krajinách sveta aj v EÚ.
            
         
               (4)
            
            
               V projekte EFSA z roku 2009 s názvom Úmrtnosť včiel a dohľad nad včelami v Európe sa dospelo k záveru, že systémy dohľadu v EÚ sú vo všeobecnosti nedostatočné a že nie je k dispozícii dostatok údajov na úrovni členských štátov a dostatok porovnateľných údajov na úrovni EÚ.
            
         
               (5)
            
            
               Hlavnými opatreniami, ktoré Komisia navrhla, bolo vymenovanie referenčného laboratória EÚ pre zdravie včiel (EU Reference Laboratory, EURL) a začatie štúdií dohľadu v súvislosti so stratami na kolóniách včiel, ktoré z technického hľadiska podporuje EURL a ktoré spolufinancuje Komisia.
            
         
               (6)
            
            
               Prvý krok už bol splnený, a to vymenovaním referenčného laboratória EÚ pre zdravie včiel nariadením Komisie (EÚ) č. 87/2011 (5). Laboratórium je v prevádzke od 1. apríla 2011 (ANSES – Sophia Antipolis – FR).
            
         
               (7)
            
            
               Referenčné laboratórium EÚ pre zdravie včiel na žiadosť Komisie vypracovalo technický dokument s názvom Základy pilotného projektu dohľadu v súvislosti so stratami na kolóniách včiel (Basis for a pilot surveillance project on honey bee colony losses) (k dispozícii na http://ec.europa.eu/food/animal/liveanimals/bees/bee_health_en.htm), ktorým sa členským štátom poskytujú usmernenia na vypracovanie ich štúdií dohľadu.
            
         
               (8)
            
            
               S cieľom zlepšiť dostupnosť údajov o zdraví včiel je vhodné poskytovať pomoc a podporu pri určitých štúdiách o stratách včiel v členských štátoch.
            
         
               (9)
            
            
               Členské štáty boli vyzvané, aby Komisii do 30. septembra 2011 zaslali svoje štúdie dohľadu založené na technickom dokumente referenčného laboratória EÚ pre zdravie včiel.
            
         
               (10)
            
            
               Svoje návrhy štúdií dohľadu už zaslalo 20 členských štátov. Tieto návrhy sa hodnotia z technického a finančného hľadiska s cieľom posúdiť ich súlad s technickým dokumentom Základy pilotného projektu dohľadu v súvislosti so stratami na kolóniách včiel. Po vyhodnotení a výberovom procese sa prostredníctvom následného rozhodnutia Komisie stanoví miera spolufinancovania, ktorá neprekročí 70 %, a miera jednotlivých príspevkov členských štátov.
            
         
               (11)
            
            
               Do štúdií dohľadu je potrebné zahrnúť kontroly včelínov v období pred zimou s nadväzujúcou návštevou po zime. Ďalšia návšteva sa plánuje v lete. V závislosti od rozvrhu programov členských štátov sa preto očakáva, že prvá návšteva sa uskutoční do zimy v roku 2012 a druhá sa očakáva v nasledujúcom roku. Z toho dôvodu je vhodné uvažovať o období uplatňovania tohto rozhodnutia od 1. januára 2012 do 30. júna 2013.
            
         
               (12)
            
            
               Je vhodné stanoviť financovanie štúdií zo strany Únie vyčlenením 3 750 000 EUR.
            
         
               (13)
            
            
               Toto rozhodnutie predstavuje rozhodnutie o financovaní v zmysle článku 75 ods. 2 nariadenia (ES, Euratom) č. 1605/2002 a článku 90 nariadenia (ES, Euratom) č. 2342/2002.
            
         
               (14)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   1.   Príspevok Európskej únie na vykonávanie opatrení, pokiaľ ide o štúdie dohľadu v súvislosti so stratami na kolóniách včiel, je stanovený na 3 750 000 EUR. Príspevok sa uplatňuje na obdobie od 1. januára 2012 do 30. júna 2013.
   2.   Príspevok uvedený v odseku 1 v maximálnej výške 70 % je obmedzený na príspevky súvisiace:
   
               i)
            
            
               s uskutočnením laboratórnych testov a
            
         
               ii)
            
            
               s personálom konkrétne určeným na:
               
                           —
                        
                        
                           vykonávanie odberu vzoriek a
                        
                     
                           —
                        
                        
                           monitorovanie zdravotného stavu včelínov a kolónií včiel.
                        
                     
         Článok 2
   Toto rozhodnutie je určené členským štátom.
   
      V Bruseli 21. decembra 2011
      
         
            Za Komisiu
         
         John DALLI
         
            člen Komisie
         
      
   
   
      (1)  Ú. v. EÚ L 155, 18.6.2009, s. 30.
   
      (2)  Ú. v. ES L 248, 16.9.2002, s. 1.
   
      (3)  Ú. v. ES L 357, 31.12.2002, s. 1.
   
      (4)  KOM(2010) 714 v konečnom znení.
   
      (5)  Ú. v. EÚ L 29, 3.2.2011, s. 1.